M. Maďarič, minister kultúry SR: (2008-11-05):
Návrh koncipuje fond ako verejnoprávnu inštitúciu zriadenú zákonom, reálnejšie vymedzuje jej finančné zdroje, rozširuje možnosti a formy podpory aj okruh oprávnených žiadateľov, presnejšie definuje orgány aj systém riadenia fondu a navrhuje transparentnejší spôsob rozdelenia kompetencií a rozhodovania o využívaní prostriedkov fondu. Jeho zdrojmi majú byť príspevky neštátnych subjektov pôsobiacich v audiovízii aj príspevok zo štátneho rozpočtu. Ide o uplatnenie princípu viaczdrojového financovania. A prvý raz v histórii kultúrnej politiky na Slovensku po roku 1989 sa má rozdeľovanie takto vytvorených zdrojov preniesť z ministerstva kultúry na samostatný subjekt so samosprávnym riadením a s odborným rozhodovaním. Hlavným zámerom návrhu na zriadenie Audiovizuálneho fondu je najmä zvýšiť objem finančných prostriedkov aspoň na dvojnásobok súčasného stavu, zmeniť spôsob ich tvorby aj rozdeľovania, zabezpečiť stabilitu financovania jednotlivých aktivít aj vo väčšom časovom horizonte, zvýšiť efektivitu využívania zdrojov a rozšíriť jednotlivé formy podpory z fondu. Okrem dotácií by fond mal poskytovať totiž aj pôžičky, napr. na investičné aktivity alebo na projekty s potenciálom väčšieho trhového zhodnotenia, ako aj štipendiá pre filmových tvorcov alebo pre filmové vzdelávanie a odborný výskum. V súlade s aktuálnou európskou stratégiou podpory audiovízie by sa činnosť fondu nemala zameriavať len na oblasť tvorby a produkcie audiovizuálnych diel, ale aj na ich propagáciu, distribúciu a dlhodobé zhodnocovanie najmä na európskom trhu, ako aj na rozvoj infraštruktúry pre výrobu audiovizuálnych diel a pre ich verejné šírenie. V podpornej činnosti fondu by preto mali nájsť svoj pravidelný priestor aj distributéri, prevádzkovatelia kín, ako aj ďalšie subjekty orientované na sprístupňovanie slovenských aj európskych audiovizuálnych diel verejnosti. Princípom poskytovania podpory z fondu by mala byť motivácia žiadateľa k finančnej participácii na projekte, ide o podmienku spolufinancovania, a princíp čiastočnej návratnosti dotácie, ako aj zmluvná garancia pre príjemcu podpory a transparentné podmienky prideľovania finančných prostriedkov, to znamená postupné prideľovanie dotácie s presne určenými podmienkami, aj s možnosťou preklenutia rozpočtového roka. V procese rozhodovania o použití prostriedkov fondu sa uplatňuje princíp rozdelenia kompetencií na jednotlivé orgány fondu tak, aby nedochádzalo k neprimeranej koncentrácii rozhodovania a aby bolo rozhodovanie o strategických otázkach (rozvojové plány, kritériá, podpory, rozpočet fondu) kompetenčne oddelené od rozhodovania o jednotlivých žiadostiach. Zdôrazňujem, že na príprave návrhu sa podieľala aj pracovná skupina, v ktorej mali zastúpenie odborníci z oblasti tvorby, produkcie aj distribúcie. Navrhovaná účinnosť zákona je 1. január 2009. Počas nasledujúceho roka vzniknú riadiace aj poradné orgány fondu, personálne aj priestorové zázemie a celý administratívny systém. Budú prijaté a zverejnené pravidlá predkladania aj kritériá posudzovania žiadostí, vytvorené rámcové zmluvy na poskytovanie podpory a pravidlá jej vyúčtovania aj všetky ďalšie náležitosti potrebné na výkon podpornej činnosti fondu. Časovo aj diplomaticky náročný bude proces posúdenia a notifikácie zákona ako schémy štátnej podpory v audiovízii, ku ktorému bude musieť vydať svoje stanovisko aj Európska komisia. Aj preto sa podporná činnosť fondu môže naplno rozbehnúť až v roku 2010. V tom istom roku začnú plynúť do fondu aj príspevky všetkých povinných osôb a zo štátneho rozpočtu v celej výške. V období, počas ktorého sa bude fond pripravovať na svoju činnosť, bude pokračovať podporná činnosť grantového programu AudioVízia na ministerstve kultúry, aby nedošlo k výpadku podpornej činnosti v audiovizuálnej oblasti. Po vytvorení podmienok pre riadnu činnosť Audiovizuálneho fondu by grantový program mal v roku 2010 ukončiť svoju činnosť a jeho rozpočtové prostriedky by sa mali stať zdrojom fondu. Ďakujem za pozornosť.